Ehdotus neuvoston asetus asetuksen (EY) N:o 2287/2003 muuttamisesta koljan kalastukseen Pohjanmerellä käytettävissä olevien merelläolopäivien sekä pohjatroolin käytön Azoreita, Madeiraa ja Kanariansaaria ympäröivillä vesillä osalta /* KOM/2004/0555 lopull. */





Ehdotus NEUVOSTON ASETUS asetuksen (EY) N:o 2287/2003 muuttamisesta koljan kalastukseen Pohjanmerellä käytettävissä olevien merelläolopäivien sekä pohjatroolin käytön Azoreita, Madeiraa ja Kanariansaaria ympäröivillä vesillä osalta (komission esittämä) PERUSTELUT Neuvoston asetuksessa (EY) N:o 2287/2003 vahvistetaan vuodelle 2004 yhteisön vesialueilla ja yhteisön aluksiin sellaisilla muilla vesialueilla, joilla pyyntirajoitukset ovat tarpeen, sovellettavat eräiden kalakantojen ja kalakantaryhmien kalastusmahdollisuudet ja niihin liittyvät edellytykset. Asetukseen tarvitaan muutoksia kansainvälisten sopimusten johdosta. (1) Ympäristönsuojelua koskevien vaatimusten sisällyttäminen yhteiseen kalastuspolitiikkaan edellyttää sellaisten toimenpiteiden hyväksymistä, joilla saatetaan kalastustoiminnan vaikutukset meren ekosysteemeihin mahdollisimman vähäisiksi. Tästä on nimenomainen maininta elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 [1] 2 artiklassa. [1] EYVL L 358, 20.12.2002, s. 59. Tuoreet tutkimusraportit ovat osoittaneet, että eräät syvänmeren luontotyypit tarvitsevat suojelua kalastuksessa käytettävien pyydysten aiheuttamaa mekaanista eroosiota vastaan. Näihin kuuluvat muun muassa syvänmeren korallien (Lophelia pertusa) kasaumien, hydrotermisten purkautumisaukkojen ja karbonaattikerrostumien muodostamat luontotyypit. Tuoreimpien tutkimusraporttien ja erityisesti kansainvälisen merentutkimusneuvoston (ICES) raporttien mukaan Atlantin valtameren alueella on löydetty ja kartoitettu useita tällaisia luontotyyppejä. Lophelia pertusa -yhdyskuntia on havaittu Kanariansaarten lähistöllä ja useilla Madeiran ja Azorien ympäristön alueilla enimmäkseen yli 1 000 metrin syvyydessä. Nämä syvänmeren luontotyypit määritellään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa direktiivissä 92/43/EY [2] yhteisön tärkeinä pitämiksi luontotyypeiksi. Tämän lisäksi niihin kiinnitetään yhä enemmän huomiota ympäristönsuojelua käsittelevillä kansainvälisillä areenoilla. Syvänmeren koralliriutat on esimerkiksi äskettäin sisällytetty Koillis-Atlantin merellisen ympäristön suojelusta tehdyn yleissopimuksen (OSPAR-yleissopimus) uhanalaisten luontotyyppien luetteloon. Syvänmeren luontotyyppejä käsitellään myös Yhdistyneiden Kansakuntien valtameriä ja kansainvälistä merioikeutta koskevassa epävirallisessa kuulemisprosessissa (UNICPOLOS) erityissuojelua vaativina uhanalaisina luontotyyppeinä. Monet maailman rannikkovaltiot ovat jo toteuttaneet vaaditut suojelutoimenpiteet. Komissio hyväksyi 20 päivänä elokuuta 2003 Yhdistyneen kuningaskunnan pyynnöstä asetuksen (EY) N:o 2371/2002 7 artiklan nojalla kiireellisiä toimenpiteitä, joilla kielletään pohjatroolien käyttö Darwin Moundsin alueella, ja sen jälkeen neuvosto teki komission aloitteesta tästä toimenpiteestä pysyvän asetuksen (EY) N:o 850/98 muuttamisesta syvänmeren koralliriuttojen troolaamisen vaikutuksilta suojelemisen osalta Skotlannin luoteispuolella 22 päivänä maaliskuuta 2004 annetulla asetuksella (EY) N:o 602/2004 [3]. [2] EYVL L 206, 22.7.1992, s. 7. [3] EUVL L 97, 1.4.2004, s. 30. Tämän lisäksi Azorien, Madeiran ja Kanariansaarten ympärillä sijaitsevalla yhteisön kalastusvyöhykkeellä on useita tunnettuja tai mahdollisia syvänmeren luontotyyppejä, jotka ovat tähän asti säästyneet troolaukselta neuvoston asetuksessa (EY) N:o 2027/95 määritellyn, kalavesille pääsyä koskevan erityisjärjestelmän ansiosta. Koska kyseisen järjestelmän soveltaminen päättyi 15 päivänä marraskuuta 2003, on tärkeää varmistaa, että näitä alueita suojellaan jatkossakin yhteisön lainsäädännöllä. Sen vuoksi komissio ehdotti kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun asetuksen (EY) N:o 850/98 [4] muuttamista troolien kieltämiseksi edellä mainittujen saaristojen ympäristössä (KOM (2004/56)). [4] EYVL L 125, 27.4.1998, s. 1. Asetus sellaisena kuin se on viimeksi muutettuna asetuksella (EY) N:o 973/2001 (EYVL L 137, 19.5.2001, s. 1). [Asetus sellaisena kuin se on viimeksi muutettuna asetuksella (EY) N:o [.../...] (EUVL L ...)]. Komissio on ottanut huomioon ICESin tuoreimmat raportit valmistellessaan tätä ehdotusta kyseisten tärkeiden meren luontotyyppien suojelemiseksi. ICES on kiinnittänyt erityistä huomiota näiden luontotyyppien herkkyyteen troolauksen vaikutuksille. Euroopan parlamentin jäsenten vaihtumisesta vuonna 2004 johtuen ehdotuksen hyväksyminen saattaa kuitenkin viivästyä joitakin kuukausia, jolloin on olemassa vaara, että suojelutoimenpiteiden puuttuessa troolauksen harjoittaminen Azorien ympäristössä saattaa aiheuttaa hyvin vaikeasti korjattavissa olevia vahinkoja syvänmeren luontotyypeille. Edellä olevien seikkojen vuoksi on aiheellista hoitaa troolien käytön kieltäminen kyseisillä alueilla muuttamalla vuoden 2004 TAC-asetusta, jonka liite IV käsittelee erityisesti kalastuksen teknisiä edellytyksiä koskevia toimenpiteitä, jotka olisi pantava täytäntöön vuonna 2004. Näin näitä syvänmeren luontotyyppejä voidaan suojella, kunnes Euroopan parlamentti antaa lausuntonsa ja neuvosto tekee päätöksen komission ehdotuksesta asetuksen (EY) N:o 850/98 muuttamiseksi. Toimenpiteen pitkän aikavälin ympäristöhyödyt ovat merkittävät, eikä kalastusalakaan joudu siitä mainittavasti kärsimään, koska troolikalastuskielto on jo ollut voimassa. Kalastusalukset voivat tämän lisäksi jatkaa kalastuksen harjoittamista suojelualueella käyttäen sellaisia vedettäviä pyydyksiä, jotka eivät ole kosketuksissa pohjan kanssa, kuten pelagisia trooleja, tai pitkiäsiimoja, kierrenuottia ja muita kiinteitä pyydyksiä. (2) Yhdistyneen kuningaskunnan tutkimusyksiköiltä on saatu uusia yksityiskohtaisia tietoja, jotka osoittavat, että turskan osuus turskansuojelualueen ulkopuolella toimivien laivastojen saaliissa on aina ollut alhainen. Sen vuoksi on oletettavaa, että muiden kuin turskansuojelualueella kalastavien alusten pyyntiponnistuksen nostaminen lisäämällä sallittuja merelläolopäiviä aiheuttaisi vain vähän lisävaaraa turskakantojen elpymiselle. On kuitenkin tarpeen varmistaa, ettei tällaisia lisäkalastusmahdollisuuksia siirretä muille, erilaisilla edellytyksillä kalastaville aluksille. Neuvostoa pyydetään hyväksymään tämä ehdotus mahdollisimman nopeasti, jotta kalastajat voivat suunnitella kalastuskauden toimintansa. Ehdotus NEUVOSTON ASETUS asetuksen (EY) N:o 2287/2003 muuttamisesta koljan kalastukseen Pohjanmerellä käytettävissä olevien merelläolopäivien sekä pohjatroolin käytön Azoreita, Madeiraa ja Kanariansaaria ympäröivillä vesillä osalta EUROOPAN YHTEISÖJEN NEUVOSTO, joka ottaa huomioon Euroopan yhteisön perustamissopimuksen, ottaa huomioon elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetun neuvoston asetuksen (EY) N:o 2371/2002 [5] ja erityisesti sen 20 artiklan, [5] EYVL L 358, 31.12.2002, s. 59. ottaa huomioon komission ehdotuksen, sekä katsoo seuraavaa: (1) Tuoreimpien tutkimusraporttien ja erityisesti kansainvälisen merentutkimusneuvoston (ICES) raporttien mukaan Atlantin valtameren alueilla on löydetty ja kartoitettu erittäin herkkiä syvänmeren luontotyyppejä. Tällaiset luontotyypit toimivat tärkeiden ja erittäin monimuotoisten biologisten yhteisöjen kasvupaikkana, ja niiden katsotaan vaativan ensisijaista suojelua. Ne määritellään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa direktiivissä 92/43/EY [6] yhteisön tärkeinä pitämiksi luontotyypeiksi. Tämän lisäksi syvänmeren koralliriutat on äskettäin sisällytetty Koillis-Atlantin merellisen ympäristön suojelusta tehdyn yleissopimuksen (OSPAR-yleissopimus) uhanalaisten luontotyyppien luetteloon. [6] EYVL L 206, 22.7.1992, s. 7. (2) Tieteellisten tutkimusten mukaan luontotyyppien toipuminen pohjaa pitkin vedettyjen troolien aiheuttamista vaurioista on joko mahdotonta tai erittäin vaikeata ja hidasta. Azoreita, Madeiraa ja Kanariansaaria ympäröivillä vesillä on useita tunnettuja tai mahdollisia syvänmeren luontotyyppejä, jotka ovat viime aikoihin asti säästyneet troolaukselta tiettyjä yhteisön kalastusalueita ja kalakantoja koskevasta pyyntiponnistusten hallintojärjestelmästä 15 päivänä kesäkuuta 1995 annetussa neuvoston asetuksessa (EY) N:o 2027/95 [7] määritellyn, kalavesille pääsyä koskevan erityisjärjestelmän ansiosta. Sen vuoksi on aiheellista kieltää pohjatroolien ja niiden kaltaisten pyydysten käyttö Azoreita, Madeiraa ja Kanariansaaria ympäröivillä vesillä, missä nämä luontotyypit ovat vielä hyvin säilyneitä. [7] EYVL L 199, 24.8.1995, s. 1. Asetus sellaisena kuin se on muutettuna asetuksella (EY) N:o 1954/2003 (EUVL L 289, 7.11.2003, s. 1). (3) Uudet tieteelliset tiedot osoittavat, että turskasaaliit liitteessä IV olevan 17 kohdan mukaisilla edellytyksillä harjoitetussa kalastuksessa ovat todennäköisesti pieniä, minkä vuoksi tällainen kalastus aiheuttaa vain vähän lisävaaraa turskakantojen elpymiselle. Sen vuoksi koljan kalastuspäivien määrän lisääminen on perusteltua. (4) Yhteisön vesialueilla ja yhteisön aluksiin sellaisilla muilla vesialueilla, joilla pyyntirajoitukset ovat tarpeen, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2004 19 päivänä joulukuuta 2003 annettua neuvoston asetusta (EY) N:o 2287/2003 [8] olisi sen vuoksi muutettava vastaavasti, [8] EUVL L 344, 31.12.3003, s. 1. ON ANTANUT TÄMÄN ASETUKSEN: 1 artikla Muutetaan asetuksen (EY) N:o 2287/2003 liite IC tämän asetuksen liitteen mukaisesti 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE Muutetaan asetuksen (EY) N:o 2287/2003 liitteet seuraavasti: 1. Muutetaan liite IV seuraavasti: Lisätään kohta seuraavasti: "19. Troolauskielto Azoreita, Madeiraa ja Kanariansaaria ympäröivillä vesillä On kiellettyä käyttää aluksella pohjatroolia tai sen kaltaisia vedettäviä verkkopyydyksiä, joilla kalastetaan merenpohjaa pitkin, seuraavat koordinaatit yhdistävän linjan rajoittamilla alueilla: a) Azorit 36°00' pohjoista leveyttä 23°00' läntistä pituutta 42°00' pohjoista leveyttä 23°00' läntistä pituutta 42°00' pohjoista leveyttä 34°00' läntistä pituutta 36°00' pohjoista leveyttä 34°00' läntistä pituutta; b) Kanariansaaret ja Madeira 27°00' pohjoista leveyttä 19°00' läntistä pituutta 26°00' pohjoista leveyttä 15°00' läntistä pituutta 29°00' pohjoista leveyttä 13°00' läntistä pituutta 36°00' pohjoista leveyttä 13°00' läntistä pituutta; 36°00' pohjoista leveyttä 19°00' läntistä pituutta." 2. Muutetaan liite V seuraavasti: Lisätään 6 kohtaan alakohta seuraavasti: "g) Jäsenvaltiot voivat a alakohdassa, "Pyydys määritelty kohdassa 4 a", tarkoitetusta päivien lukumäärästä poiketen lisätä alueellaolo- ja satamastapoissaolopäivien enimmäismääräksi 12 niiden alusten osalta, joilla on käytössä satelliittiseurantajärjestelmä ja joilla on liitteessä IV olevan 17 kohdan b alakohdassa tarkoitetut ja vähintään kalenterikuukauden voimassa olevat erityiskalastusluvat. Tällaisia aluksia koskee seuraava: - niiden on ilmoitettava kansallisille viranomaisille saaliiden purkamista koskeva aika ja paikka vähintään neljä tuntia ennen purkamista, - ne saavat koota b alakohdan mukaisesti päiviä ainoastaan siltä ajalta, joksi niillä on liitteessä IV olevan 17 kohdan b alakohdassa tarkoitettu keskeytymätön erityiskalastuslupa, - ne saavat siirtää päiviä 10 kohdan mukaisesti ainoastaan sellaisille aluksille, joiden kalastuspäivien lukumäärää saadaan nostaa tämän alakohdan mukaisesti."